DS «Christiania»

**DS «Christiania»** (kallesignal HKJS / LDCQ) var et passasjer- og hurtigruteskip som ble overlevert Oslo-rederiet Christiania Kystdampskibsselskab (Bertrand Heyerdahl) i juli 1895. Skipet var byggnummer 54 ved *Helsingørs Jernskibs og Maskinbyggeri* i Danmark. Etter et forlis i 1898 kjøpte Det Stavangerske Dampskibsselskab (DSD) vraket i 1899. Skipet ble reparert, og satt inn i kysttrafikk. I 1944 ble DS «Christiania» satt inn i hurtigrutetrafikk. Vinteren 1947/1948 ble DS «Christiania» utleid til Det Nordenfjeldske Dampskibsselskab (NFDS) og gikk i hurtigruten mens DS «Sigurd Jarl» var på verksted. I 1952 ble DS «Christiania» solgt til skotske opphuggere.

## Historie
I 1898 grunnstøtte DS «Christiania» utenfor Åna-Sira og fikk store bunnskader. Skipet ble slept inn til Åna-Sira hvor hun etter nærmere undersøkelser ble kondemnert og overtatt av forsikringsselskapet. Det Stavangerske Dampskibsselskab (DSD) kjøpte vraket i 1899 for 280&nbsp;000 kroner. Skipet ble hevet og slept til Nylands mekaniske verksted i Oslo hvor hun ble reparert og modifisert. Etter reparasjonen ble hun satt inn på kystpostruten Bergen – Oslo. 17. februar 1926 grunnstøtte DS «Christiania» utenfor Jomfruland og sank. Skipet ble hevet og slept til Stavanger, hvor hun ble reparert og ombygd ved rederiets eget verksted. Etter reparasjonen fortsatte hun i kystpostruten mellom Bergen og Oslo.

### I hurtigruten

I Bergen den 20. april 1944 ble Det Stavangerske Dampskibsselskabs hurtigruteskip DS «Kong Haakon» (som var omdøpt til DS «Kong Sverre» etter krav fra Quisling-regjeringen) sterkt skadet av en kraftig eksplosjon i det nederlandske ammunisjonsskipet DS «Voorbode» som lå ved Festningskaien. DS «Christiania» ble satt inn i hurtigruten som erstatning for det skadde skipet fra 20. april 1944. 19. oktober 1944 ble DS «Christiania» sterkt skadet av en magnetisk mine i Åramsundet på Sunnmøre, og ble lagt i opplag i Hjørundfjorden til krigen var slutt. I 1945 ble hun reparert og satt inn i hurtigrutetrafikk igjen. I mai 1946 var DS «Kong Haakon» ferdig reparert, og DS «Christiania» ble tatt ut av hurtigruten. Fra 11. november 1947 til 24. mars 1948 var Det Nordenfjeldske Dampskibsselskabs hurtigruteskip DS «Sigurd Jarl» på verksted etter en grunnstøting nær Florø. For å oppfylle forpliktelsene sine i hurtigruten, leide rederiet inn DS «Christiania» som erstatning. Dette ble skipets siste opptreden i hurtigruten.

### Etter hurtigrute-karrieren
Etter 1948 lå DS «Christiania» mye i opplag i Stavanger. I november 1952 ble skipet solgt til opphuggerselskapet *Michael Brecken & Company* i Granton, Skottland.

## Skipet
Ved levering var DS «Christiania»s tonnasje 646 bruttoregistertonn og 371 nettoregistertonn. Etter reparasjonen og ombyggingen i 1899 var tonnasjen 656,5 bruttoregistertonn og 353,58 nettoregistertonn. I 1927 ble skipet igjen ombygd, og tonnasjen var nå 727 bruttoregistertonn og 375 nettoregistertonn. Hovedmaskinen var en kullfyrt trippel ekspansjon dampmaskin med arbeidstrykk 170 psi, bygd av *Helsingørs Jernskibs og Maskinbyggeri*. Oppgitt ytelse var 1100&nbsp;ihk (indikerte hestekrefter) og 153 nhk (nominelle hestekrefter), noe som ga en toppfart på 13 knop. Ved levering hadde DS «Christiania» to skorsteiner, men den ene ble fjernet under reparasjonen i 1899. Skipet var bygd i stål, og var i 1907 sertifisert for 250 passasjerer i kystfart, og 350 i lokalfart.

## Se også
* Liste over hurtigruteskip
* Det Stavangerske Dampskibsselskab

## Litteratur
* Dag Bakka jr. – *Hurtigruten, sjøveien mot nord* (side 109). Seagull Publishing 2003 – ISBN 82-91258-17-1
* Mike Bent – *Coastal Express: The Ferry to the Top of the World* (engelsk). Conway Maritime Press Limited, 1987. ISBN 0 85177 446 6
**Aarbog for Norges handelsmarine 1907* (side 132) - Sjøfartskontoret, Kristiania 1908. 

## Eksterne lenker
* Hurtigrutemuseet – DS Christiania Besøkt 13. oktober 2009
* Omfattende uoffisiell side om hurtigrutene Besøkt 2. november 2008
* Hurtigruten av Inge M Johansen (velg Erstatningsskip i menyen til venstre) Besøkt 1. november 2008
* Tyskspråklig side om hurtigrutene Besøkt 2. november 2008
* Mike Bents hurtigrutesider – DS Christiania (engelsk) Besøkt 2. november 2008